Øvelse 3.4.1 Spørgeguide og interviewpersoner

|  |  |
| --- | --- |
| Formål | Formålet er at operationalisere begreber og efterfølgende lave en spørgeguide. Dermed opfordres eleverne til hele tiden at have den teoretiske ramme for forløbet hidtil i baghovedet, når de udarbejder deres spørgeguide. |
| Hvornår i forløbet | Øvelsen skal laves som en indledende øvelse til projektarbejdet med kvalitativ metode, så eleverne får operationaliseret begreber og lavet en spørgeguide. Omvendt skal eleverne først have kendskab til begreber inden for temaet. |
| Drejebog | Varighed mindst 60 minutter.  Øvelsen er lærerstyret og foregår i grupper af fire elever. Grupperne skal ikke være for store, da hensigten er, at alle elever skal være aktive.  Læreren kan fx styre gruppernes arbejde med et PowerPoint med spørgsmål og instruktioner, og have et fælles Google Doc klar, hvor grupperne kan skrive deres spørgsmål ind til sidst. [Link til forslag til PowerPoint om integration og kulturmøder her.](https://docs.google.com/presentation/d/0B_z37W6WDm89OTdteXYwd04xVG8/edit?usp=sharing&ouid=115525933801658124866&resourcekey=0-m01JvezEeRUhP8hZ_P4eHg&rtpof=true&sd=true)  Hver gruppe har en bunke fælles papirer og en blyant. Eleverne skiftes til at skrive et begreb/spørgsmål ned, og til at læse det højt. Det er vigtigt at alle skriver på tur, så det ikke blot er en sekretær, der skriver det hele. Der skal holdes et forholdsvist højt tempo i grupperne for at motivere.  Mellem hver runde kan der laves en kort opsamling alt efter hvor meget tid, der er afsat til øvelsen.   1. **Kort lærerintro til kvalitativ metode og øvelsen.** Grupperne kan starte med en lille **opvarmningsøvelse,** hvor de noterer styrker og svagheder ved kvalitativ metode på papiret 2. **Repetition af begreber for forløbet hidtil.** Eleverne skiftes til at skrive et relevant begreb fra forløbet på papiret, og sender videre.   *Giv eksempler på, hvilke begreber, der er relevante for fx stereotyper og fordomme; danskernes forhold til indvandrere og indvandreres politiske deltagelse.*   1. **Formulering af spørgsmål/operationalisering.** Eleverne skiftes til at skrive et relevant spørgsmål, som kunne stilles ud fra et af begreberne fra forløbet, og sender videre.   *Hvad kan man KONKRET spørge om i forhold til stereotyper og fordomme, danskernes holdninger til indvandrere og indvandreres politiske deltagelse? UDEN fx at spørge “har du fordomme?”*   1. **Interviewpersoner**. Eleverne skiftes til at komme med et forslag til en relevant person at interviewe. 2. **Fælles opsamling.** Eleverne skriver ind i det fælles **Google Doc.** Samtidig er det vigtigt, at de i parentes markerer, hvilket fagligt begreb, der operationaliseres i spørgsmålet. Man kan evt. snakke om spørgsmålene sammen i forhold til, hvad der er gode og mindre gode formuleringer. |
| Kommentar | Øvelsen er god til at aktivere relevante begreber fra forløbet og eleverne overvejer, hvordan man kan stille spørgsmål. Eleverne får produceret en række spørgsmål, som de kan bruge i deres projektarbejde bagefter.  Afhængig af, hvor meget tid man vil bruge på øvelsen, så kan man lade eleverne være feedbackgruppe på hinandens spørgsmål inden de går ud og interviewer. |